CELEX: 32020D1325
Language: lt
Date: 1600646400000
Title: Tarybos sprendimas (ES) 2020/1325 2020 m. rugsėjo 21 d. dėl pozicijos, kurios Europos Sąjungos vardu turi būti laikomasi dėl Jungtinės Karalystės pateiktos prisijungimo prie Konvencijos dėl būsimo daugiašalio bendradarbiavimo žvejybai šiaurės rytų Atlante paraiškos, kuriuo panaikinamas Sprendimas (ES) 2019/510

25.9.2020   
               
               
                  LT
               
               
                  Europos Sąjungos oficialusis leidinys
               
               
                  L 311/8
               
            
         TARYBOS SPRENDIMAS (ES) 2020/1325
         2020 m. rugsėjo 21 d.
         dėl pozicijos, kurios Europos Sąjungos vardu turi būti laikomasi dėl Jungtinės Karalystės pateiktos prisijungimo prie Konvencijos dėl būsimo daugiašalio bendradarbiavimo žvejybai šiaurės rytų Atlante paraiškos, kuriuo panaikinamas Sprendimas (ES) 2019/510
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Konvencija dėl būsimo daugiašalio bendradarbiavimo žvejybai šiaurės rytų Atlante (toliau – NEAFC konvencija) (1) patvirtinta Tarybos sprendimu 81/608/EEB (2) ir įsigaliojo 1982 m. kovo 17 d.;
                  
               
                     (2)
                  
                  
                     šiuo metu NEAFC konvencija taikoma Jungtinei Karalystei, nes Sąjunga yra šios konvencijos susitariančioji šalis, o pagal NEAFC konvencijos 20 straipsnio 4 dalį valstybės narės prie tos konvencijos prisijungti negali;
                  
               
                     (3)
                  
                  
                     remiantis NEAFC konvencijos 20 straipsnio 4 dalimi, bet kuri valstybė gali prisijungti prie NEAFC konvencijos, jei per 90 dienų nuo depozitaro pranešimo apie prisijungimo paraiškos gavimą dienos tos valstybės paraiškai pritaria trys ketvirtadaliai visų konvencijos susitariančiųjų šalių;
                  
               
                     (4)
                  
                  
                     2019 m. sausio 8 d. Jungtinė Karalystė pateikė paraišką prisijungti prie NEAFC konvencijos kaip susitariančioji šalis. Tą pačią dieną depozitaras pranešė apie tai Komisijai;
                  
               
                     (5)
                  
                  
                     2019 m. kovo 25 d. Taryba priėmė sprendimą (ES) 2019/510 (3). Tas sprendimas buvo palankus Jungtinės Karalystės prisijungimui prie NEAFC konvencijos ir buvo priimtas siekiant iš anksto numatyti padėtį, kuris susiklostys tuo atveju, jei Jungtinė Karalystė išstotų iš Sąjungos be susitarimo dėl išstojimo. Todėl Sprendimu (ES) 2019/510 Komisija buvo įgaliota pranešti apie Sąjungos poziciją tik tuo atveju, jei nebūtų sudarytas susitarimas dėl išstojimo;
                  
               
                     (6)
                  
                  
                     Jungtinės Karalystės paraiškos dėl prisijungimo nepatvirtino reikalaujamas skaičius NEAFC konvencijos susitariančiųjų šalių, nes trijų ketvirtadalių kvorumas nebuvo pasiektas;
                  
               
                     (7)
                  
                  
                     pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (4) (toliau – Susitarimas dėl išstojimo) 129 straipsnio 4 dalį, pereinamuoju laikotarpiu Jungtinė Karalystė gali vesti derybas dėl tarptautinių susitarimų, kuriuos ji ketina savarankiškai sudaryti Sąjungos išimtinės kompetencijos srityse, juos pasirašyti ir ratifikuoti, jei pereinamuoju laikotarpiu tie susitarimai neįsigalioja ar nėra taikomi, išskyrus atvejus, kai Sąjunga tai leidžia. Tarybos sprendimu (ES) 2020/135 (5) nustatomos tokio leidimo suteikimo sąlygos ir procedūra;
                  
               
                     (8)
                  
                  
                     2020 m. balandžio 3 d. raštu Jungtinė Karalystė pranešė Komisijai apie savo ketinimą savarankiškai išreikšti sutikimą NEAFC konvenciją pereinamuoju laikotarpiu laikyti įpareigojančia. 2020 m. liepos 6 d. Jungtinė Karalystė, siekdama prisijungimo, kuris įsigaliotų pereinamojo laikotarpio metu su Susitarimu dėl išstojimo derančiu būdu, pateikė naują paraišką dėl prisijungimo prie konvencijos;
                  
               
                     (9)
                  
                  
                     Tarybos įgyvendinimo sprendimu (ES) 2020/1305 (6) Jungtinei Karalystei leidžiama savarankiškai išreikšti sutikimą NEAFC konvenciją laikyti įpareigojančia, nes Sprendimo (ES) 2020/135 3 straipsnio 1 dalyje nustatytos sąlygos įvykdytos;
                  
               
                     (10)
                  
                  
                     pagal Jungtinių Tautų jūrų teisės konvencijos (UNCLOS) (7) 56, 63 ir 116 straipsnius Jungtinė Karalystė kaip pakrantės valstybė turi teisėtų žvejybos interesų NEAFC konvencijoje nustatytame konvencijos rajone (atvirojoje jūroje) tiek, kiek jie susiję su Jungtinės Karalystės išskirtinės ekonominės zonos vandenimis, patenkančiais į tą konvencijos rajoną;
                  
               
                     (11)
                  
                  
                     siekdama užkirsti kelią netausiai žvejybai, Sąjunga suinteresuota, kad Jungtinė Karalystė bendradarbiautų užtikrinant, kad bendro intereso žuvų ištekliai būtų valdomi laikantis visų UNCLOS ir Jungtinių Tautų susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo (UNFSA) (8) ir bet kokio kito tarptautinio susitarimo nuostatų ar tarptautinės teisės normų;
                  
               
                     (12)
                  
                  
                     kaip numatyta UNCLOS 63 straipsnio 2 dalyje ir UNFSA 8 straipsnyje, tais atvejais, kai tos pačios rūšies ištekliai arba susijusių rūšių ištekliai yra aptinkami ir išskirtinėje ekonominėje zonoje, ir už išskirtinės ekonominės zonos esančiame bei su ja besiribojančiame rajone, pakrantės valstybė ir valstybės, kurios žvejoja tokių rūšių išteklius tokiame rajone, bendradarbiauja siekdamos susitarti dėl priemonių, kurių reikia, kad tie ištekliai tame rajone būtų išsaugoti. Tokį bendradarbiavimą galima organizuoti per regionines žvejybos valdymo organizacijas. Jungtinės Karalystės prisijungimas prie NEAFC konvencijos suteiks galimybę Jungtinei Karalystei bendradarbiauti dėl būtinų žvejybos valdymo priemonių siekiant užtikrinti, kad žvejybos veikla būtų vykdoma taip, kad atitinkamas išteklius arba atitinkami ištekliai būtų naudojami tausiai;
                  
               
                     (13)
                  
                  
                     prisijungimas nepasibaigus pereinamajam laikotarpiui leistų Jungtinei Karalystei visapusiškai įgyvendinti iš UNCLOS kylančius su išteklių išsaugojimo ir valdymo priemonėmis susijusius įpareigojimus, kurie įsigalios nuo to momento, kai pasibaigs pereinamasis laikotarpis ir jai nustos būti taikoma Sąjungos teisė. Todėl Sąjunga suinteresuota pritarti Jungtinės Karalystės pateiktai prisijungimo prie NEAFC konvencijos paraiškai iki NEAFC konvencijos 20 straipsnio 4 dalyje nurodyto pranešimo termino pabaigos;
                  
               
                     (14)
                  
                  
                     siekiant aiškumo ir teisinio tikrumo, Sprendimas (ES) 2019/510 turėtų būti panaikintas,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pozicija, kurios turi būti laikomasi Sąjungos vardu, yra pritarti Jungtinės Karalystės prisijungimo prie Konvencijos dėl būsimo daugiašalio bendradarbiavimo žvejybai šiaurės rytų Atlante (toliau – NEAFC konvencija) paraiškai.
            
            
               2.   Komisija įgaliojama pranešti NEAFC konvencijos depozitarui apie Sąjungos poziciją iki NEAFC konvencijos 20 straipsnio 4 dalyje nurodyto pranešimo termino pabaigos.
            
         
         
            2 straipsnis
            Sprendimas (ES) 2019/510 panaikinamas.
         
         
            3 straipsnis
            Šis sprendimas įsigalioja jo priėmimo dieną..
         
         
            Priimta Briuselyje 2020 m. rugsėjo 21 d.
            
               
                  Tarybos vardu
               
               
                  Pirmininkė
               
               J. KLOECKNER
            
         
         
            (1)  OL L 227, 1981 8 12, p. 22.
         
            (2)  1981 m. liepos 13 d. Tarybos sprendimas 81/608/EEB dėl Konvencijos dėl būsimo daugiašalio bendradarbiavimo Šiaurės Rytų Atlanto žvejyboje patvirtinimo (OL L 227, 1981 8 12, p. 21).
         
            (3)  2019 m. kovo 25 d. Tarybos sprendimas (ES) 2019/510 dėl pozicijos, kurios Europos Sąjungos vardu turi būti laikomasi dėl Jungtinės Karalystės pateiktos prisijungimo prie Konvencijos dėl būsimo daugiašalio bendradarbiavimo žvejybai šiaurės rytų Atlante paraiškos (OL L 85, 2019 3 27, p. 22).
         
            (4)  OL L 29, 2020 1 31, p. 7.
         
            (5)  2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).
         
            (6)  2020 m. rugsėjo 18 d. Tarybos įgyvendinimo sprendimas (ES) 2020/1305, kuriuo Jungtinei Karalystei leidžiama savarankiškai išreikšti sutikimą tam tikrus tarptautinius susitarimus, kurie įsigalioja arba kuruos ketinama taikyti pereinamuoju laikotarpiu Sąjungos bendros žuvininkystės politikos srityje, laikyti įpareigojančiais (OL L 305, 2020 9 21, p. 27).
         
            (7)  OL L 179, 1998 6 23, p. 3.
         
            (8)  OL L 189, 1998 7 3, p. 16.